PATVIRTINTA

Skuodo rajono savivaldybės tarybos

2022 m. balandžio 13 d. sprendimu Nr. T10-76/T9-

**SKUODO ATVIRO JAUNIMO CENTRO 2021 METŲ VEIKLOS ATASKAITA**

**VADOVO ŽODIS**

Skuodo atviro jaunimo centro (toliau – SAJC) pagrindinė veikla – gerinti jaunų žmonių Skuodo rajono savivaldybėje laisvalaikio užimtumo kokybę, padėti stiprinti jaunimo motyvaciją įsitraukti į aktyvų visuomeninį gyvenimą, didinti jaunų žmonių savirealizacijos galimybes taikant atviro darbo su jaunimu principus.

SAJC tikslinė grupė 14–29 metų amžiaus (kaip nustatyta Jaunimo politikos pagrindų įstatyme) Skuodo rajono jaunuoliai. Bendruomenės nariai turi skirtingus įsivaizdavimus, kas yra jaunimo centro tikslinė grupė. Dažnam tai kitaip atrodantys paaugliai, būtinai „rizikos grupės“ jaunuoliai, jaunuoliai iš nepasiturinčių šeimų, merginos, vaikinai, vietinio jaunimo „chebros“ ir kita. Atvirame jaunimo centre yra laukiami visi jauni žmonės, kuriems reikia erdvės save realizuoti, saugiai pabūti ir praleisti laisvalaikį, pasikalbėti išgyvenant linksmesnį ar  sunkesnį laikotarpį. Paslaugos teikiamos jaunuoliams priimtinoje ir saugioje aplinkoje, nežiūrint į jų socialinius įgūdžius, požiūrį, išsilavinimą, seksualinę orientaciją, pomėgius ar įpročius, leidžia ne tik teoriškai keltis „integracijos“ tikslus, bet realiai būti kartu su kitais ir mokytis šioje aplinkoje.  Atsižvelgiant į socialinės aplinkos ypatumus galima veiklą diferencijuoti, pritaikyti skirtingoms amžiaus grupėms ir poreikiams.

Jaunimo centre svarbus procesas, o ne rezultatas. Gali ateiti kiekvienas norintis ir jis neprivalo daryti to, ką daro kiti, paprasčiausiai gali saugiai būti, stebėti aplinką, bendraamžius. Jaunimo centras priima visus jaunuolius ir suteikia jiems galimybę eksperimentuoti, išbandyti save įvairiose veiklose. Darbuotojai stebi jaunuolius ir tik reikiamu momentu pataria: jaunuoliai mokosi viską atlikti patys. Atviras jaunimo centras, priešingai nei kitos organizacijos, sąmoningai kuria palankesnes sąlygas, kad galėtų ateiti ne tik aktyvūs, bet ir nedrąsūs jauni žmonės.

Jaunimo centro darbo laikas orientuotas į antrą dienos pusę, pritaikytas prie jaunuolių poreikių. SAJC dirba antradieniais–šeštadieniais, lankytojai laukiami nuo 13.00 iki 20.00 val. Šeštadienį sudaryta galimybė aplankyti jaunimo centrą studentams, kurie „užaugo“ čia, patyrė daug gražių akimirkų, įgijo gyvenimui reikalingų įgūdžių. Šios dienos taip pat gali būti išnaudotos įvairių renginių, žygių, išvykų organizavimui.

Jaunimo darbuotojo vaidmuo. Sunku vienareikšmiškai atsakyti, kas yra jaunimo darbuotojas, nes Lietuvoje dar nėra vieningos sistemos jaunimo darbuotojo kvalifikacijai užtikrinti. Atvirąjį darbą su jaunimu centre dirba trys etatiniai darbuotojai, kurių darbo užmokestis finansuojamas Skuodo rajono savivaldybės biudžeto lėšomis. Darbuotojai turi pedagogikos, socialinio darbo išsilavinimus. Šalia dalykinių reikalavimų labai svarbios yra asmeninės savybės, motyvacija dirbti ir tobulintis. Be santykio su jaunu žmogumi palaikymo, ugdomojo jaunuolių palydėjimo, jaunų žmonių įgalinimo, jaunimo darbuotojai turi ir kitas užduotis. Tai aplinkos sukūrimas, vidaus tvarkos priežiūra, paraiškų rašymas, projektų įgyvendinimas, atstovavimas jaunimui, finansinių išteklių paieška, darbo laiko užtikrinimas, viešieji ryšiai, darbas su savanoriais, jų palydėjimas, grupinis ir individualus darbas su jaunuoliais, veiklų organizavimas socialinėje erdvėje, dalyvavimas įvairiuose mokymuose, seminaruose, konferencijose, situacijos vertinimas ir kt. Būtų nerealu tikėtis, kad jaunimo darbuotojai pajėgs patenkinti skirtingus jaunimo poreikius.

2021 m. SAJC darbuotojai stengėsi gerinti jaunų žmonių Skuodo rajono savivaldybėje laisvalaikio užimtumo kokybę ir karantino laikotarpiu padėti stiprinti jaunimo motyvaciją įsitraukti į aktyvų visuomeninį gyvenimą, didinti jaunų žmonių savirealizacijos galimybes taikant atviro darbo su jaunimu principus. Siekiant viso to pasiekti vyko įvairaus pobūdžio veiklų. Buvo organizuoti jaunuolių saviraišką, kūrybiškumą, toleranciją kitam ugdantys užsiėmimai, veiklos, skatinančios turiningą laisvalaikio praleidimą, sėkmingą integraciją į socialinį gyvenimą. SAJC taip pat teikė mobiliojo darbo paslaugas.

**I SKYRIUS**

**STRATEGINIO VEIKLOS PLANO ĮGYVENDINIMAS**

Skuodo atviram jaunimo centrui veikloms vykdyti ir įgyvendinti, darbuotojų darbo užmokesčiui 2021 m. buvo skirta 52,5 tūkst. Eur. Asignavimų, faktiškai panaudota 48,1 tūkst. Eur. Darbuotojų skaičius metų pabaigoje nepasikeitė, dirbo 3 darbuotojai. SAJC veikla buvo vykdoma pagal 2021 m. veiklos planą, kuris suderintas su Skuodo atviro jaunimo centro taryba. Taip pat 2021 m. suderinti mobiliojo ir atvirojo darbo veiklos planai su Skuodo rajono savivaldybės jaunimo reikalų koordinatore.

Atsižvelgiant į SAJC metinį veiklos planą, Savivaldybės parengto strateginio veiklos plano strateginį tikslą – užtikrinti aukštą teikiamų paslaugų kokybę ir prieinamumą bei skatinti jaunimo iniciatyvas ir aktyvią visuomeninę veiklą, 2021 metais SAJC vykdė veiklas, skirtas jauniems žmonėms, rėmėsi įvairiapusišku asmenybės ugdymu. Suteikė erdvę savęs nerandantiems jauniems žmonėms, kurie atėjo saugiai ir turiningai praleisti savo laisvalaikio, pabendrauti su jaunimo darbuotojais, pagal situaciją stengtasi juos įtraukti į organizuojamas veiklas. Karantino laikotarpiu su jaunais žmonėmis bendrauta pasitelkiant įvairias technologijas (*facebook, zoom, messenger, spatial.chat*), veiklos buvo perkeltos į virtualią erdvę.

Ataskaitiniais metais SAJC organizuota jaunimo užimtumą skatinanti veikla, kurios metu buvo stiprinamos asmeninės jaunuolių savybės, pasitikėjimas savimi. Buvo žaidžiami stalo žaidimai: ,,Spręskime problemas“, ,,Lietuva“, ,,Dixit“, ,,5 sekundės“, ,,Monopolis“, ,,Kimble“ ir kt. Nuotolinio darbo metu žaisti su jaunais žmonėmis online žaidimai ,,Skribbl.io“ ir ,,Doollr.io“, ,,Among Us“. Taip pat ataskaitiniais metais organizuoti įvairūs žaidimai lauke, SAJC kiemelyje: ,,Bulvė“, ,,Lauko tenisas“, ,,Badmintonas“, ,,Frisbee“ ir kt. ,,Filmų vakarais“ žiūrėti filmai (,,Bohemiškoji rapsodija“, ,,Atkirtis“, ,,Bad boy II“, ,,100 daiktų ir nieko daugiau“ ir kt.), kurių metu jauniems žmonėms buvo užduodami klausimai pamąstymui, o vėliau viskas apibendrinama. 2021 m. SAJC darbuotojai kartu su centro lankytojais organizavo stalo bei lauko teniso, stalo futbolo 2x2, ,,UFC“, pulo turnyrus, kurių metu dalyvavo ne tik Skuodo miesto, bet ir Skuodo rajono jauni žmonės. Spalio mėn. su keliais jaunimo centro lankytojais dalyvauta stalo teniso turnyre Klaipėdos jaunimo erdvėse „Žaiskime 2021“. Turnyro metu SAJC jaunuoliai laimėjo visas prizines vietas.

Kartu su SAJC savanoriais ir jaunimu dalyvauta Skuodo rajono kultūros centro organizuotoje šventėje ,,Gėlių fiesta“, kurios metu iš gėlių sudėlioti 4 spalvingi kilimai, kuriuose atvaizdavome 4 metų laikus. Bendradarbiaujant su Barstyčių bendruomene kartu su jaunuoliais prisidėjome prie rekordo siekimo kuriant ilgiausią laumės juostą iš įvairių gėrybių. Skuodo amatų ir paslaugų mokyklos mokytojai įgyvendindami projektą „Įgyk praktinių įgūdžių ir kurk savo ateitį“ su Skuodo amatų ir paslaugų mokyklos mokiniais, jaunimo centre organizavo užsiėmimus. Veiklos metu jaunuoliai gamino balandėlius, pyragus, lavašo suktinukus, sumuštinukus ir spurgytes. Bendradarbiaujant su Skuodo rajono savivaldybės kūno kultūros ir sporto centru, organizuotos veiklos jų stovyklos dalyviams, aprodytos centro patalpos. 2021 m. vykdyti užsiėmimai [Skuodo rajono Mosėdžio vaikų lopšelyje-darželyje. Užsiėmimų metu kartu su vaikais įveikėme nedidelį kliūčių ruožą, kuriame reikėjo susikibus visiems sulipti į paguldytų lankų vidų, pasiskirsčius į tris komandas iš tualetinio popieriaus padarėme „mumijas“, pūtėme burbulus bei šokome.](http://www.mosedziukai.lt/)

2021 m. jaunimo centro direktorė ir darbuotojai dalyvavo tarpinstituciniame susitikime ,,Dėl nepilnamečių nusikaltimo prevencijos vasaros laikotarpiu“. Susitikimo metu gauta informacija, kad Skuodo parke susiformavusi jaunuolių grupelė dažnai laiką praleidžia vaikų žaidimo aikštelėje ir mamoms atėjusioms pažaisti su vaikais tai nelabai patinka. Esą jaunuoliai rūko, keikiasi. Bandyta rasti sprendimą, kuo institucijos dirbančios su jaunuoliais galėtų padėti bandant išspręsti šią problemą. Taip pat centro direktorė dalyvavo seminare ,,Pagalbos mechanizmas vaikams ir šeimoms“. Susitikimo metu pristatytas savivaldybės įgyvendinamas projektas, tikslai ir reikalingi pasiekti rodikliai. 2021 m. suorganizuotas susitikimas su Gargždų atviro jaunimo centro darbuotojais ir savanoriais. Susitikimo metu aprodytos SAJC patalpos, pristatytos pagrindinės veiklos, dalintasi gerąja / blogąja patirtimis, kalbėta apie artėjančias stovyklas, jų formatą. Kalbėta apie savanorystę, jos poreikį ir jaunus žmonės, norinčius savanoriauti.

Ataskaitiniais metais esant galimybei savo susirinkimus jaunimo centre organizavo Lietuvos moksleivių sąjungos Skuodo skyrius, ,,Šaulių“ kuopa. 2021 m. suorganizuotas susitikimas su Ylakių gimnazijos 1-okais, kurio metu moksleiviams papasakota apie jaunimo centrą, vykdomas veiklas, darbo laiką, siūlomas paslaugas ir veiklas. Taip pat moksleiviams aprodytos patalpos, surengta mini diskoteka su lazeriais, putomis ir burbulais. 2021 m. jaunimo centre organizuotas susitikimas dėl projekto „Judam“. Susitikimo metu projekto „Judam“ koordinatorė Skuodo įstaigoms pristatė kaip veikia šis projektas, papasakojo apie galimybes jauniems žmonėms dalyvauti projekte. Taip pat suorganizuotas susitikimas su Skuodo socialinių paslaugų šeimai centro darbuotojais, kurio metu kalbėta apie bendradarbiavimo galimybes.

2021 metais esant galimybei centre minėjome šventes. Nuotolinio darbo metu ir pasitelkiant į pagalbą ,,kahoot“ programą padarytas protmūšis, skirtas Lietuvos nepriklausomybės dienai, šv. Valentino dienai paminėti. Vis besitęsiant karantinui suorganizuota veikla misija ,,Velykų lobis“, kurios metu Skuodo rajone išslapstėme „lobius“ įvairiose vietose, jas nufotografavome ir SAJC ,,Facebook“ paskyroje dalyviams pateikėme orientacines paslėpto lobio būvimo vietas. Minint švaros akciją DAROM, kartu su jaunuoliais sutvarkėme ir šiukšles rinkome „Jaunimo slėnyje“. Jaunimo linijos specialistai spalio mėnesį rengė akciją / projektą, norėdama atkreipti dėmesį į jaunų žmonių emocinę sveikatą „Žalia šviesa gyvenimui“. Pirminė idėja – apšviesti Vilniaus, Kauno, Klaipėdos, Skuodo ir kitų miestų tiltus, kadangi tiltai dažnai tampa vieta, kur jauni žmonės nusprendžia nusižudyti. Jaunimo centras taip pat prisidėjo prie akcijos ir buvo pasipuošęs žalia spalva.

Siekiant gerinti socialinius įgūdžius jaunimo centre organizuoti kulinariniai užsiėmimai, kurių metu kartu su jaunais žmonėmis gaminome cepelinus, pyragus, ,,Kugelį“, ledų kokteilius. Karantinui laisvėjant SAJC kiemelyje buvo suorganizuota iškyla. Užsiėmimų metu stengtasi stiprinti asmenines jaunuolių savybes, jauni žmonės mokomi dirbti komandose, bendrauti ir bendradarbiauti.

Siekiant paskatinti jaunus žmones užsiimti prasminga, norima veikla buvo organizuotos kūrybinės dirbtuvės ,,Puokščių gamybą“, ,,Muilo gamyba“. Organizuotas dalyvavimas JVA (Jaunimo vasaros stovykla) 2021 m. „Kartu mes galime daug!“, kurios tikslas – suteikti jaunimui žinių, socialinių įgūdžių bei kompetencijų, reikalingų veiksmingai jaunimo veiklos plėtrai, skatinti bendradarbiavimą tarp regionų aktyvaus pilietiškumo, dalyvavimo demokratiniame gyvenime, užimtumo, tarptautinio bendradarbiavimo srityse ir skatinti domėtis darnaus vystymosi tikslais.

Stiprinant tarpžinybinį bendradarbiavimą buvo pasirašyta bendradarbiavimo sutartis su kitų rajonų jaunimo centrais: BĮ Gargždų atviru jaunimo centru, VšĮ Rokiškio jaunimo centru, VšĮ Akmenės jaunimo centru. Taip pat pasirašyta jungtinė bendradarbiavimo sutartis tarp VšĮ Telšių atviro jaunimo centro, BĮ Gargždų atviro jaunimo centro, asociacijos „Atviras Šiaulių rajono jaunimo centras“, VšĮ Akmenės jaunimo centro, BĮ Rietavo atviro jaunimo centro. Sutarties tikslas organizuoti susitikimus ,,Atvejo analizė“, kurių metu analizuojamos įvairios situacijos, susijusios su jaunais žmonėmis: psichotropinių medžiagų, elektroninių cigarečių vartojimas, smurtas šeimoje ir kt. Susitikimų metu dalintasi gerosiomis ir blogosiomis patirtimis, veiklų vykdymu karantino laikotarpiu.

2021 m. vyko užsiėmimai su jaunuoliais Skuodo Bartuvos progimnazijos stadione, kurių metu žaistas krepšinis, ,,Bulvė“ ir kt., nuotraukų konkursas ,,Vasara“, žaidimas ,,Mafija“, ,,Slėpynės“ SAJC patalpose, ,,Švaros dienos“. Darbuotojai su savanoriais dalyvavo Skuodo rajono kultūros centro organizuojamame žaidime ,,Pabėgimų kambarys“, kuriame reikėjo įveikti tris kambarius per 50 min., kuriuose slėpėsi įvairios užduotys.

Įgyvendinant Jaunimo reikalų departamento prie SADM projektus ,,Mobiliai“ ir ,,Centras – tai Aš“, jaunimo centras Skuodo Pr. Žadeikio gimnazijos dešimtokams ir Skuodo Bartuvos progimnazijos aštuntokams padovanojo paskaitas temomis ,,Grėsmės ir pavojai el. cigarečių ir psichotropinių medžiagų vartotojams. Jų plitimas, grėsmės, atpažinimas ir vartojimo prevencija", ,,Psichoaktyvių medžiagų vartojimo grėsmės ir pavojai Skuodo jaunimo tarpe“. Paskaitas vedė Darius Joneikis.

Jaunimo centro darbuotojai 2021 m. nuolat taikė individualaus darbo su jaunimu metodus, ypač šis darbas buvo svarbus karantino laikotarpiu, nes kasdienybėje jauniems žmonėms dažnai iškyla įvairiausių situacijų (CV rašymas, darbo paieška, projektinių darbų rengimas, „power point“ pristatymai ir kt.). Pastebėta, kad jaunuoliams buvo reikalinga jaunimo darbuotojo pagalba, bendravimas, patarimas, paskatinimas.

Ataskaitiniais metais jaunimo darbuotojai vykdė nuotoliniu ir tiesioginiu būdu ne tik atvirojo darbo, bet ir mobiliojo darbo paslaugas, kurios skirtos užtikrinti jaunų žmonių turiningą laisvalaikį, visapusišką asmenybės ugdymą ir socialinę integraciją bei vykdyti jaunimo įgalinimą jų gyvenamojoje vietovėje. Metų pradžioje mobilus darbas vyko nuotoliniu būdu su Barstyčių ir Pašilės jaunimu. Sukurtose grupėse jaunimo darbuotojai bendravo su jaunais žmonėmis, domėjosi kaip jiems sekasi ir kt. Organizavo ,,Kahoot“ žaidimus pagal temas: šv. Valentinas, tiesa ar melas, mįslės, taip pat siūlėme filmų peržiūras. Džiugu, kad 2021 m. gan anksti galėjome persikelti į tiesioginį kontaktą. Laikantis visų reikalavimų, su jaunais žmonėmis jau nuo balandžio mėn. veiklas vykdėme kontaktiniu būdu. Stiprinant dalyvių kūrybiškumą, atsakingumą, bendravimą, darbą kolektyve, skatinant saviraišką buvo organizuojamos viktorinos: ,,Viskas iš tos pačios raidės“, stalo žaidimai: ,,Uno“, ,,Jungle speed“, ,,Pažinkime Lietuvą“, mini pulas, ,,Bebrų gauja“, ,,Double“, ,,Lažinkimės“, ,,Pandemic“, kortų žaidimas ,,Durnius“ ir kt. Suorganizuoti kulinariniai užsiėmimai: piknikai, karštų sumuštinių gamyba Barstyčiuose ir Pašilėje. Taip pat organizuoti kūrybiniai užsiėmimai: muilo gamyba, dekupažas. Skatinant laisvalaikį leisti lauke ir propaguoti aktyvų gyvenimo būdą, pabrėžiant jo naudą sveikatai, organizuotos lauko pramogos ir žaidimai, sportiniai turnyrai ir varžybos, tradiciniai žaidimai: badmintonas, tinklinis, krepšinis, ,,Bulvė“, ,,Gandras“, ,,Number kubb“, ,,Kriketas“, ,,Twingled“, vandens karas ir kt. Ataskaitiniais metais taip pat vyko filmų peržiūros. Su Pašilės jaunimu organizuotas aplinkos tvarkymas aplink biblioteką / bendruomenės namus: šiukšlių rinkimas, lapų griebimas ir išnešimas. Gegužės mėn. su Barstyčių jaunimu sudalyvauta žygyje „Pamatyk Pajusk Išgirsk Barstyčius“. Visada jaunus žmones, nutolusius nuo Skuodo, stengiamės informuoti apie mokymosi ir savanorystės galimybes, galimybes dalyvauti stovyklose. Įkurtose erdvėse (Barstyčiuose ir Pašilėje) visada su jaunais žmonėmis palaikome švarą, puošiame švenčių metu patalpas.

2021 m. jaunimo darbuotojai tobulino savo kvalifikaciją ir siekdami teikti kuo kokybiškesnes paslaugas, dalyvavo įvairiuose mokymuose, seminaruose, paskaitose nuotoliniu ir kontaktiniu būdu: ,,Atvirųjų jaunimo centrų gebėjimų stiprinimas“, ,,Kaip kalbėti(s) su jaunimu apie lytiškumo ugdymą“, ,,Rytrytas, arba iš diskomforto į komfortą“, „Sveikų santykių ABC“, ,,Antidiskriminacijos, tolerancijos, pagarbos vienas kitam mokymai“, ,,Naujų JD įvadiniai mokymai“, ,,Nuo ko pradėti atvirąjį darbą su jaunimu“.

Svarbu paminėti, kad jau ketvirtus metus iš eilės jaunimo darbuotojai gauna individualią specialisto konsultaciją, kurią organizuoja Jaunimo reikalų departamentas prie Socialinės apsaugos ir darbo ministerijos. Konsultacijose daugiau apkalbėtas ir nagrinėtas atviras darbas su jaunimu, naujai darbuotojai pristatytas jaunimo centro pobūdis, vykdyti namų darbų aptarimai.

Didžiąją centro lėšų dalį sudaro Skuodo savivaldybės biudžeto lėšos, kitą dalį – valstybės biudžeto lėšos. Kiekvienais metais Jaunimo centro darbuotojai stengiasi pateikti projektinių paraiškų, kurios sustiprina tiek atvirą, tiek mobilųjį darbą. 2021 m. buvo gauti ir įgyvendinti 3 projektai: Skuodo rajono savivaldybės Neformaliojo vaikų švietimo programų konkursas, paraiška ,,Skautiškas nuotykis“, Jaunimo reikalų departamento prie Socialinės apsaugos ir darbo ministerijos Atvirųjų jaunimo centrų veiklos programų finansavimo 2020–2021 metais konkursas, paraiška ,,Centras – tai Aš“, ir Mobiliojo darbo su jaunimu veiklos projektų finansavimo 2021 metais konkursas, paraiška MOBILIAI. Projektas ,,Skautiškas nuotykis“ buvo orientuotas į vaikų vasaros poilsio programą. Penkių dienų stovyklavimas gamtoje be įprastų gyvenimo patogumų jauniems žmonėms buvo nemenkas iššūkis, nes tai privertė išeiti iš savo komforto zonos. Stovykloje dalyvavo 25 dalyviai, kurie buvo suskirstyti į dvi grupes. Visi stovyklos dalyviai: Skuodo atviro jaunimo centro lankytojai, Skuodo Pr. Žadeikio gimnazijos, Skuodo Bartuvos progimnazijos, Ylakių gimnazijos, Barstyčių pagrindinės mokyklos, Mosėdžio gimnazijos mokiniai, Barstyčių vaikų namų auklėtiniai. Stovykloje dalyvavo 12 merginų ir 10 vaikinų, iš kurių 3 socialinę atskirtį patiriantys jaunuoliai. Stovyklos dalyviai patys iš gauto inventoriaus ir priemonių kūrėsi savo palapinių miestelį, aptarė ir nusistatė stovyklos taisykles bei paruošė komandų pristatymus ir komandų vėliavas, vyko malkų nešimo varžybos. Organizuoti aktyvūs žaidimai, sporto diena, žygiai, sportinė trasa su kliūtimis miške. Jaunuoliai su vadovais pėsčiomis įveikė atstumą nuo Šauklių pirtelės iki Respublikinio Vaclovo Into akmenų muziejaus, žvyruotais takeliais. Stovyklautojai sulaukė ir smagios pramogos, pasibuvimo prie jūros.

Programa ,,Centras – tai AŠ“ buvo orientuota į jaunuolių poreikius, išgryninta remiantis keturių metų atviro darbo su jaunimu patirtimi ir įžvalgomis, užtikrinant atvirą darbą su jaunimu bei suteikiant tikslingo ir saugaus laisvalaikio galimybes savirealizacijos erdvės nerandantiems jauniems žmonėms. Programos metu sudarytos sąlygos į visas veiklas įsitraukti atskirtį savo socialinėje aplinkoje patiriantiems ar mažiau galimybių turintiems jauniems žmonėms, taip skatinant jų socialinę integraciją. Programos 2021 metams suplanuotos veiklos, kokybiniai ir kiekybiniai rezultatai pasiekti ir įgyvendinti. Jaunuoliams buvo siūloma daugybė veiklų, tokių kaip: filmų vakarai, kulinariniai užsiėmimai, sveikos gyvensenos teoriniai ir praktiniai užsiėmimai, kūrybinės dirbtuvės, jaunimo iniciatyvų skatinimas organizuojant edukacines ir ugdomąsias veiklas, jaunimo vasaros stovyklos, sportiniai turnyrai, stalo / lauko žaidimai ir kt. Įgyvendinant projektą ,,Centras – tai Aš“ 2021 metais užtikrintas 2 jaunimo darbuotojų tiesioginis darbas su jaunimu. Veiklose dalyvavo 250 individualių jaunų žmonių, atviro jaunimo centro lankytojai, individualiai dirbta su 35 asmeninis. Visos organizuotos veiklos buvo nukreiptos siekiant jaunus žmones reintegruoti ar integruoti į darbo rinką, švietimo sistemą, visuomeninį gyvenimą. Įgyvendintos veiklos buvo planuojamos atsižvelgiant į jaunimo poreikius, darytos diskusijos, apklausos. Taip siekta labiau įsigilinti į jų interesus. Dažnai stengėmės motyvuoti jauną žmogų dalyvauti jo poreikius atitinkančioje veikloje jaunimo centro įsigytais prizais projekto metu, suteikiant patiems daugiau atsakomybės, skatinant tobulėti, ugdant jų verslumo ar darbo rinkai reikalingus įgūdžius. Visos veiklos buvo prieinamos visiems.

Įgyvendinant projektą MOBILIAI, sudarytos 3 bendradarbiavimo sutartys su bendruomenių pirmininkais bei gautos patalpos vykdyti veikloms, taip pat pasirašytos 4 savanorystės sutartys su jaunais žmonėmis ne trumpesniam nei 3 mėnesių laikotarpiui. Veiklose dalyvavo 76 individualūs jauni žmones, individualiai dirbta su 12 asmenų, įgyvendintos 103 išvykos (100 išvykų, skirtų jaunų žmonių turiningam laisvalaikio praleidimui, ir 3 išvykos – tarpžinybinio ir tarp sektorinio bendradarbiavimo skatinimui). Atsižvelgiant į jauno žmogaus poreikius organizuotos veiklos visame Skuodo rajone (3 seniūnijose pagal sudarytus grafikus, kitose pagal poreikį), kurios buvo skirtos ne tik turiningam laisvalaikio praleidimui, bet turėjo ir mokomąją ugdomąją vertę. Pagrindiniai prioritetai, kurių siekėme šio projekto pagalba, tai sudaryti palankias sąlygas jaunų žmonių saviraiškai, padėjome įgyvendinti jaunuolių iniciatyvas, ugdėme jaunų žmonių asmeninius gebėjimus, socialinius įgūdžius. Formavome visapusiškas asmenybes, teigiamą požiūrį į sveiką gyvenseną, sportinius užsiėmimus, treniruotes visais metų laikais. Skatinome jaunus žmones įsitraukti į vietos bendruomenės veiklas, organizuojamus renginius. Organizavome diskusijas ir kitas veiklas, kur jaunas žmogus tobulėjo, įsisavino savo vaidmenį visuomenėje. Gautas finansavimas padėjo įsigyti veikloms reikalingą inventorių, ir taip padaryti veiklas įdomesnes, kokybiškesnes bei labiau lankomas.

Karantino laikotarpiu jaunimo centro darbas nesustojo ir veiklos buvo vykdomos toliau. Nuotolinio darbo metu ieškota alternatyvų, kaip numatytas veiklas paversti virtualiomis veiklomis. Kartu su jaunimo centro savanore ieškota žaidimų, kuriuos galėtume kartu su jaunuoliais žaisti kompiuterio, mobiliojo telefono pagalba. Kiekvieną pirmadienį vykdavo viktorina ,,Klausimėlis“, kurios metu SAJC paskyroje užduodavome kokį nors klausimą, kaip: kokį gyvūną auginate namuose, šiuo metu labiausiai norėčiau, kokia tavo mėgstamiausia daina ir kt., taip pat vykdavo ,,Among‘ us“ žaidimas. Antradieniais paleisdavome ,,Kahoot“ protų kovas, dažniausiai nugalėtoją apdovanodavome SAJC prizu: gertuve, stalo žaidimu, dėlione, kuprine, „PowerBank“ ir kt. Trečiadieniais ,,Doodlar“ online žaidimas, kurio metu piešiami piešiniai, o kiti žaidėjai turi spėti, kas yra piešiama. Nors karantinas ir pakeitė darbo formatą, tačiau vis tiek kėlėme naudingą informaciją SAJC ,,Facebook“ paskyroje. Penktadieniais visada siūlėme filmus: „Socialinė dilema“, „Žalioji knyga“, „Vivarium“, „Būk toks, koks esi“, „Drugelis“ ir kt. Vyko ,,zoom“ pokalbiai, grupinės konsultacijos, kurių metu kartais buvo žaidžiamas žaidimas ,,Alias“, nuotraukų konkursai. Truputį atlaisvėjus karantinui, su keliais jaunuoliais suorganizuotas žygis iki II Kulų stovyklavietės. Kartu su jaunimo reikalų koordinatore nuotoliniu pokalbiu Barstyčių ir Pašilės k. atstovams pristatėme rodiklius, kuriuos pasiekėme jų miesteliuose nuo mobiliojo darbo pradžios (dalyviai, unikalūs dalyviai, išvykų skaičius). Taip pat kalbėta apie veiklas, kurias vykdome.

Nors darbe susiduriame su įvairiausiais iššūkiais, visada stengiamės padėti jauniems žmonėms, motyvuoti, palaikyti, organizuoti veiklas atitinkančias jų poreikius.

**II SKYRIUS**

**KONTEKSTO (APLINKOS) ANALIZĖ**

2021 m. metais jaunimo centro paslaugų įkainiai, kurie buvo nustatyti Skuodo rajono savivaldybės tarybos 2017 m. gegužės 25 d. sprendimu Nr. T9-127, nepakito, išliko tokie patys.

2021 m. patvirtinta Skuodo atviro jaunimo centro vidaus kontrolės politika.

Pastebėta, kad dėl darbuotojų sugebėjimo dirbti paskelbto karantino metu jaunų žmonių, atvykstančių į centrą, padaugėjo, palyginus su 2020 m.

Ataskaitiniais metais suorganizuotos 253 veiklos (žymiai daugiau nei 2020 m.), didelę įtaką turėjo, kad dauguma veiklų buvo organizuojamos nuotoliniu būdu. Veiklose dalyvaujančių jaunų žmonių skaičius palyginus su 2020 m. taip pat ženkliai padidėjo. Kadangi suorganizuotų veiklų buvo daugiau, jauni žmonės galėjo rinktis, kuriose veiklose nori ir gali dalyvauti.

Siekiant užtikrinti darbo kokybę kasmet sudaromas veiklų planas, kuris tvirtinamas SAJC tarybos. Atsižvelgiant į šį planą veiklas siekiame įgyvendinti maksimaliai.

**III SKYRIUS**

**STRATEGINIŲ TIKSLŲ ĮGYVENDINIMAS**

|  |
| --- |
| **1 strateginis tikslas[[1]](#footnote-1) – užtikrinti aukštą teikiamų paslaugų kokybę ir prieinamumą** |
| **Tikslas[[2]](#footnote-2) – Skatinti jaunimo iniciatyvas ir aktyvią visuomeninę veiklą** |
| ***1 lentelė.***Tikslą įgyvendinančios programos patvirtintų asignavimų panaudojimas   |  |  |  |  |  |  | | --- | --- | --- | --- | --- | --- | | Programos kodas | Programos pavadinimas | Asignavimų panaudojimas (tūkst. Eur) | | | | | Asignavimų planas | Patikslintas asignavimų planas\* | Panaudota  asignavimų | Panaudota asignavimų (proc.)\*\* | | 1 | 2 | 3 | 4 | 5 | 6 | | 3.4.1.4. | Skuodo atviro jaunimo centro veiklos ir mobiliojo darbo su jaunimu užtikrinimas | 47,7 | 52,5 | 48,1 | 91,6 | | *Iš jų ES ir kita tarptautinė finansinė parama* | |  |  |  |  | |  |  |  |  |  |  |   Metų pabaigoje neišnaudoti visi skirti asignavimai už: darbo užmokestį – 341 Eur., ligos išmoka – 200 Eur., kitos išlaidos ir prekės – 50 Eur. Neišnaudojus surinktų spec. programos lėšų ir nesurinkus suplanuotų 4 200 Eur., 2021 m. skirti asignavimai nėra 100 %.  Ataskaitiniais metais pagal sutartis (projektines lėšas) panaudota – 31 310 Eur.    ***1 grafikas.*** *Pritraukta labdaros-paramos lėšų, Eur* |
| Ataskaitiniais metais sulaukta labdaros-paramos lėšų 160,74 Eur, kurie sudaro 2 proc. sumokėto gyventojų pajamų mokesčio (GPM). Grafike nurodomas tik faktas. |

**IV SKYRIUS**

**PAPILDOMA INFORMACIJA**

2 lentelė. Informacija apie paslaugas ir paslaugų gavėjus

|  |  |  |
| --- | --- | --- |
| Kriterijai[[3]](#footnote-3) | 2021 m. | Komentarai[[4]](#footnote-4) |
| Lankytojų skaičius (vienas asmuo gali būti skaičiuojamas kelis kartus) | 3005 | 2021 metais jaunimo centre apsilankė 844 (28,09 %) merginos, 2161 (71,91%) vaikinas. Daugiausia lankėsi 14–16 m. jaunuoliai, tai mokyklinio amžiaus jaunimas, kurie šiuo metu yra pagrindiniai mūsų centro lankytojai. |
| Unikalių lankytojų skaičius (vienas asmuo gali būti skaičiuojamas tik vieną kartą) | 671 | 2021 m. jaunimo centre sulaukta 3005 (vienas asmuo skaičiuojamas kelis kartus) jaunų žmonių apsilankymų. Iš viso gauto skaičiaus per ataskaitinį laikotarpį apsilankė 671 unikalus centro lankytojas (asmuo skaičiuojamas vieną kartą). |
| Jauniems žmonėms skirtų veiklų skaičius per metus | Nuotolinių veiklų, skaičius – 184 Tiesioginių veiklų, skaičius – 69 | 2021 m. vykdytos 184 nuotolinės veiklos ir 69 tiesioginės su jaunais žmonėmis veiklos. Viso – 253. |
| Veiklose dalyvavusių jaunų asmenų skaičius (vienas asmuo gali būti skaičiuojamas kelis kartus, jei dalyvavo daugiau nei vienoje veikloje) | Nuotolinėse veiklose dalyvavusių asmenų, skaičius – ~1048  Tiesioginėse veiklose dalyvavusių asmenų veiklų, skaičius - ~768 | 2021 m. vykdant veiklas yra renkami sąrašai, kuriuose registruojami dalyviai, tačiau vyksta ir tokių veiklų, kuriose sąrašai yra nenaudojami dėl didelio dalyvių kiekio arba aplinkos (pvz.: ,,Gėlių fiesta“, karantino laikotarpiu skelbti konkursai ir kt.). |
| Mobiliojo darbo išvykų skaičius | 103 | 2021 m. vykdytos 25 nuotolinės veiklos, 75 tiesioginės su jaunais žmonėmis išvykos ir 3 tarpinstitucinės išvykos. Išvykų metu darbuotojai su savo įvairia įranga veikloms vykdyti, veiklas vykdė Barstyčiuose, Pašilėje, Šaukliuose pagal sudarytus grafikus, į kitus kaimus vykta pagal poreikį. |
| Mobiliojo darbo išvykose dalyvavusių dalyvių skaičius (vienas asmuo gali būti skaičiuojamas kelis kartus, jei dalyvavo daugiau nei vienoje veikloje) | 642 | 2021 m. mobiliojo darbo dalyvių skaičius – 642. Nuotolinėse veiklose dalyvavusių asmenų, skaičius – 214.  Tiesioginėse veiklose dalyvavusių asmenų veiklų skaičius – 428. |
| Unikalių mobiliojo darbo paslaugų gavėjų skaičius (vienas asmuo gali būti skaičiuojamas tik vieną kartą) | 78 | Vykdant mobilųjį darbą Skuodo seniūnijoje ir Skuodo rajone buvo pasiekti 78 unikalūs paslaugų gavėjai. |

2021 m. padidėjo lankytojų ir dalyvių skaičius. Tai turėjo įtakos darbuotojų apsipratimas su nuotoliniu darbu, veiklų organizavimas. SAJC darbuotojai stengiasi kuo [įvairesnėmis](https://www.google.com/search?rlz=1C1WPZA_ltLT891LT891&sxsrf=ALeKk01mbT48z1xe0JOHFmqEpfPNiU-wMw:1591093441067&q=%C4%AFvairesn%C4%97mis&spell=1&sa=X&ved=2ahUKEwiMqO_69OLpAhWOjYsKHXP6D7IQkeECKAB6BAgLECk) veiklomis vykdyti darbą, vykti į Skuodo rajono seniūnijas, kaimelius ir ten užimti jaunus žmones.

3 lentelė. Informacija apie etatų, darbuotojų skaičių ir jų darbo užmokestį

|  |  |  |  |  |
| --- | --- | --- | --- | --- |
| Rodikliai | Etatų skaičius | Darbuotojų skaičius | Vidutinis mėnesio **bruto** darbo užmokestis eurais | Komentarai |
| Darbuotojai pagal pareigybes ir finansavimo šaltinius |  |  |  |  |
| *Savivaldybės biudžeto lėšos* |  |  |  |  |
| *Direktorius* | 1 | 1 | 1 150,50 | Vidutinis mėnesio bruto darbo užmokestis eurais, neatskaičius mokesčių. |
| *Jaunimo darbuotojas* | 1 | 1 | 973,50 | Vidutinis mėnesio bruto darbo užmokestis eurais, neatskaičius mokesčių. |
| *Jaunimo darbuotojas* | 1 | 1 | 885,00 | Vidutinis mėnesio bruto darbo užmokestis eurais, neatskaičius mokesčių. |
| Etatų, darbuotojų skaičius,  iš viso | 3 | 3 | 3008,50 |  |

Ataskaitiniais metais darbuotojų skaičius svyravo. Užbaigiant ataskaitinius metus darbuotojų skaičius 3. Direktoriaus  pareiginės algos koeficientas – 6,5, o darbuotojų 5,5 ir 5

4 lentelė. Informacija apie darbuotojų kvalifikaciją

|  |  |  |  |  |
| --- | --- | --- | --- | --- |
| Mokymo / seminarų / paskaitų pavadinimai | Darbuotojų skaičius | | Vieta / data | Komentarai |
| Iš viso | Pažymėjimo Nr. |
| Direktorius |  |  |  |  |
| Dviejų dalių mokymai ir individualios konsultacijos ,,Atvirųjų jaunimo centrų gebėjimų stiprinimas“ | 1 | Nr. 6P-156 (5.12) | Kaunas,  Vilnius,  ,,Zoom“ platforma | Mokymai: Kaunas, 2021 m. rugsėjo 21, 22 dienomis, Vilnius  2021 m. lapkričio 30, gruodžio 1 dienomis.  Individualios konsultacijos ,,Zoom“ platformoje 2021 m. lapkričio 16 ir 23 dienomis. Lektoriai: A. Malinauskas, D. Petkauskas. |
| ,,Rytrytas, arba iš diskomforto į komfortą“ | 1 | - | Panevežio r., Čiūrų k. | Lektoriai: A. Malinauskas, Ž. Gailius. |
| Įgytas jaunimo darbuotojo sertifikatas | 1 | Nr.10P-45 (5.30) | - |  |
| Jaunimo darbuotojas |  |  |  |  |
| Dviejų dalių mokymai ir individualios konsultacijos ,,Atvirųjų jaunimo centrų gebėjimų stiprinimas“ | 1 | Nr. 6P-157 (5.12) | Kaunas,  Vilnius,  ,,Zoom“ platforma | Mokymai: Kaunas, 2021 m. rugsėjo 21, 22 dienomis, Vilnius  2021 m. lapkričio 30, gruodžio 1 dienomis.  Individualios konsultacijos ,,Zoom“ platformoje 2021 m. lapkričio 16 ir 23 dienomis. Lektoriai: A. Malinauskas, D. Petkauskas. |
| Kaip kalbėti(s) su jaunimu apie lytiškumo ugdymą | 1 | - | ,,Zoom“ platforma | Seminaro metu kalbėta apie lytinį švietimą, nuo ko pradėti, kas tai turėtų daryti ir kaip atsakingai kalbėti su jaunimu tokiomis temomis. |
| ,,Rytrytas, arba iš diskomforto į komfortą“ | 1 | - | Panevežio r., Čiūrų k. | Lektoriai: A. Malinauskas, Ž. Gailius. |
| „Sveikų santykių ABC“ | 1 | - | ,,Zoom“ platforma | Dalyvavimas paskaitoje, kurios metu kalbėta apie lyčių stereotipus, apie lyties sampratą, kaip kalbėtis su jaunimu apie lytiškumą ir nuo ko pradėti lytinį švietimą. |
| ,,Antidiskriminacijos, tolerancijos, pagarbos vienas kitam mokymai“ | 2 | - | ,,Zoom“ platforma | Kalbėta apie diskriminaciją, lytiškumo grupes, ekonominę padėtį, neapykantos kalbą, stereotipus, atitinkančius realybe. Vyko užsiėmimai grupėse. |
| Naujų JD įvadiniai mokymai | 2 | - | ,,Zoom“ platforma | Kalbėta apie darbo su jaunimu reglamentavimą, koks yra JRD metodinis palaikymas, kokios yra jaunimo politikos sritys. Taip pat apie atviro, mobiliojo darbo su jaunimu gatvėje tvarkos aprašus. |
| Nuo ko pradėti atvirąjį darbą su jaunimu | 1 | 6P-123 (5.12) | ,,Zoom“ platforma |  |

2022 m. profesinę kompetenciją planuojama tobulinti ne tik mokymuose, bet ir seminaruose, susitikimuose su kitais jaunimo centrais / erdvėmis. Vienas darbuotojas mokymuose, seminaruose ir kt. sudalyvaus du kartus (3 darbuotojai x 2 mokymai = 6 kartai per metus).

5 lentelė. Informacija apie projektinę veiklą

|  |  |  |  |
| --- | --- | --- | --- |
| Kriterijai | 2021 m. | Vertė | Komentarai |
| Įgyvendinta SB lėšomis finansuotų projektų | 1 | 2 730,00 | Neformaliojo vaikų švietimo programų projektas ,,Skautiškas nuotykis“. |
| Įgyvendinta VB ir įvairių fondų lėšomis finansuotų projektų | 2 | 31 310,00 | Jaunimo reikalų departamento prie Socialinės apsaugos ir darbo ministerijos Atvirųjų jaunimo centrų veiklos programų finansavimo 2020–2021 metais konkursas, projektas ,,Centras – tai Aš“, ir Mobiliojo darbo su jaunimu veiklos projektų finansavimo 2021 metais konkursas, projektas MOBILIAI. |
| Projektinėje veikloje dalyvavusių asmenų skaičius | Tikslų dalyvių skaičių nusakyti sunku, kai veiklos vyko nuotolinio darbo metu. Ne nuotolinio darbo metu ~1850. | - | Visi projektai skirti Skuodo rajono jauniems žmonėms. |
| Bendra projektų vertė, Eur |  | 34 040,00 | Eur |

**ĮSTAIGOS VADOVO PASTABOS, PROBLEMOS IR PASIŪLYMAI**

Pastebėta, kad didžiojoje jaunimo centro salėje reikalingi pakabinami šviestuvai, kurie būtų nukreipti į žemę, nes daugiausia jaunimo renkasi salėje ir žaidžia stalo tenisą. Ne kartą vykdant stalo teniso turnyrą buvo išgirsta iš lankytojų ir svečių, kad mažas apšvietimas, sunku pastebėti skriejantį kamuoliuką.

Reikalingas naujas transportas vykdyti mobilų darbą Skuodo rajone. Turimas automobilis „OPEL Vivaro“ jau yra nusidėvėjęs ir sunku nusakyti, ar 2023 m. praeis automobilio techninę apžiūrą, o skiriamų savivaldybės lėšų automobilio išlaikymui ir kurui nepakanka. Vykstant į tolimesnes kelionės, susijusias darbo reikalais, darbuotojai vyksta su savo transporto priemonėmis.

––––––––––––––––––––

Soneta Vorė, tel. (8 440) 52 700, 8 606 16 420

Skuodo atviro jaunimo centro

2021 metų veiklos ataskaitos

priedas

**VERTINIMO KRITERIJŲ ĮGYVENDINIMO ANALIZĖ**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Strateginio tikslo kodas | Programos kodas | Programos tikslo kodas | Uždavinio kodas | Vertinimo kriterijaus pavadinimas | Vertinimo kriterijaus kodas | Faktiniai duomenys | | | | 2021 m. planas | Įvykdymas, proc. |
| 2018 m. | 2019 m. | 2020 m. | 2021 m. |  |  |
| 3 | 3 | 4 | 1 | Jaunimui skirtų veiklų skaičius per metus | P-3-4-1-1 | 100 | 106 | 131 | 253 | 200 | 126,5 |
| 3 | 3 | 4 | 1 | Veiklose dalyvaujančių jaunų asmenų skaičius (vienas asmuo buvo skaičiuojamas kelis kartus, jei dalyvavo daugiau nei vienoje veikloje) | P-3-4-1-2 | 1996 | 1958 | 1466 | 1816 | 2000 | 90,80 |
| 3 | 3 | 4 | 1 | Savanoriškoje veikloje dalyvaujančių jaunų asmenų skaičius | P-3-4-1-3 | 4 | 5 | 5 | 6 | 7 | 85,71 |
|  |  |  |  | Įstaigų savarankiškai įgyvendinamų projektų skaičius | P-1-2-7-2 | 3 | 1 | 3 | 3 | 3 | 100 |
|  |  |  |  | Pritraukta paramos lėšų (2 proc. GPM), Eur | R-1-3-4 | 0 | 141,36 | 157,67 | 160,74 | 150,00 | 107,16 |

**papildoma informacija**

**SAJC Vertinimo kriterijų įgyvendinimo analizė**

|  |  |  |  |  |  |
| --- | --- | --- | --- | --- | --- |
| Vertinimo kriterijaus pavadinimas | Faktiniai duomenys | | | | |
| 2018 m. | 2019 m. | 2020 m. | 2021 m. |
| Bendras jaunimo centro lankytojų skaičius (vieno asmens apsilankymas buvo skaičiuojamas kelis kartus) | 4031 | 3550 | 1804 | 3005 |
| Unikalūs jaunimo centro lankytojai (vienas asmuo buvo skaičiuojamas tik vieną kartą) | 437 | 306 | 215 | 671 |
| Unikalūs mobiliojo darbo paslaugų gavėjai (vienas asmuo buvo skaičiuojamas tik vieną kartą) | 381 | 82 | 11 | 78 |
| Mobiliojo darbo su jaunimu komandos išvykų, skirtų mobiliojo darbo vykdymui skaičius | 72 | 58 | 63 | 103 |

1. Viešojo sektoriaus subjekto strateginiai tikslai turi sutapti su Skuodo rajono savivaldybės veiklos plano strateginiais tikslais. [↑](#footnote-ref-1)
2. Viešojo sektoriaus subjekto Strateginiame veiklos plane numatyti tikslai. [↑](#footnote-ref-2)
3. Konkreti įstaigą eilutes su jai neaktualia informacija, gali ištrinti. [↑](#footnote-ref-3)
4. Išsamiai pakomentuojami pokyčiai. [↑](#footnote-ref-4)